Ιωάννης Μ. Ρέντζος

Ο Ιωάννης Μ. Ρέντζος (Πρέβεζα, 1868 - 27 Φεβρουαρίου 1933) ήταν Έλληνας επιχειρηματίας, ο οποίος διετέλεσε Δημογέροντας Πρέβεζας (1910) και Δήμαρχος Πρέβεζας (1921-1922, 1929-1933).Γεώργιος Ι. Κούρτης, Η Κοινοβουλευτική πορεία της Πρέβεζας (1915-2005), Αθήνα 2005, σελ. 263.

 Βιογραφία 
Ο Ιωάννης Ρέντζος, γιος του Μιχαήλ, γεννήθηκε στην Πρέβεζα το 1868 και καταγόταν από παλαιά οικογένεια της πόλης. Υπήρξε αυτοδημιούργητος επιχειρηματίας, με έντονη εμπορική δραστηριότητα για 40 περίπου χρόνια, όχι μόνο στην οικονομική ζωή της Πρέβεζας, αλλά, επίσης, στο χώρο της ανατολικής Μεσογείου και του Εύξεινου Πόντου, από τη Γαλλία και Ιταλία μέχρι την Κωνσταντινούπολη και από την Τυνησία και την Αίγυπτο μέχρι τη Βουλγαρία.

Παράλληλα με την επαγγελματική του δραστηριότητα ήταν αφιερωμένος στα κοινά της πατρίδας του, σε όλες τους τις μορφές και με καθημερινή ενασχόληση σε αυτά. Υπηρέτησε τον επαγγελματικό του συντεχνιακό χώρο των εμπόρων ως πρόεδρος του Εμπορικού Συλλόγου Πρέβεζας. Αναδείχθηκε σε όλα τα επίπεδα της αυτοδιαχειριστικής και αυτοδιοικητικής κληρικολαϊκής δομής, ως ενοριακός επίτροπος, οικονομικός επίτροπος και Δημογέροντας της Πρέβεζας.Ιωάννης Μ. Ρέντζος, Ημερολόγιο 1893-1912. Η οθωμανική Πρέβεζα, Επιμέλεια Γιάννη Δ. Ρέντζου, ISBN 978-960-93-5159-1, Πρέβεζα 2013, σελ. 14.

Πριν την απελευθέρωση της Πρέβεζας (1912) επελέγη σε υποχρεωτική θητεία σύμβουλος Διοίκησης (Αζάς) και ενεπλάκει ενεργά στα κοινά της πόλης, εκλεχθείς, μεταξύ άλλων, αντιπρόσωπος της κοινότητας το 1903 και 1905, δημοτικός σύμβουλος το 1909 και δημογέροντας της Πρέβεζας το 1910. Μετά την απελευθέρωση της πόλης διορίστηκε μία φορά δήμαρχος Πρέβεζας (4 Δεκεμβρίου 1921 - μέσα Δεκεμβρίου 1922) και το 1929 εκλέχθηκε δήμαρχος, όταν, για δεύτερη φορά μετά το 1923, προκηρύχθηκαν δημοτικές εκλογές. Τη θέση αυτή υπηρέτησε μέχρι τον αιφνίδιο θάνατό του από τύφο, το 1933. Είναι ο δεύτερος δήμαρχος της Πρέβεζας που πέθανε εν ενεργεία.Μέχρι τον Ιούνιο του 2014 που γράφηκε το παρόν κείμενο. Ο πρώτος δήμαρχος Πρέβεζας που απεβίωσε όντας δήμαρχος ήταν ο Κωνσταντίνος Τόλιας, τον οποίον αντικατέστησε ο Ιωάννης Μ. Ρέντζος. Νίκος Δ. Καράμπελας, Το Ημερολόγιο (1913-1933) του Ιωάννη Μ. Ρέντζου. Επιχειρηματικές δραστηριότητες εν μέσω πολιτικών και οικονομικών κρίσεων. Η ιστορία διδάσκει. Εμείς διδασκόμαστε;, Παρουσίαση του Ημερολογίου στην Πρέβεζα στις 28 Μαρτίου 2015.

Το χειρόγραφο ημερολόγιο του Ιωάννη Μ. Ρέντζου διασώθηκε από την οικογένειά του και εκδόθηκε στο σύνολό του, σε δύο τόμους και επιμέλεια του εγγονού του κ. Γιάννη Δ. Ρέντζου. Το πρώτο μέρος του (1893-1912) εκδόθηκε το 2013,Ιωάννης Μ. Ρέντζος, Ημερολόγιο 1893-1912. Η οθωμανική Πρέβεζα, Επιμέλεια Γιάννη Δ. Ρέντζου, ISBN 978-960-93-5159-1, Πρέβεζα 2013. και το δεύτερο (1913-1933) το 2014.Ιωάννης Μ. Ρέντζος, Ημερολόγιο 1913-1933. Η διχασμένη Πρέβεζα, Επιμέλεια Γιάννη Δ. Ρέντζου, ISBN 978-960-93-6626-7, Πρέβεζα 2014.

 Η οικογένεια Ρέντζου της Πρέβεζας 
Η οικογένεια Ρέντζου είναι συνυφασμένη με την ιστορία της Πρέβεζας για σχεδόν τρεις ολόκληρες εκατονταετίες, αφού καταγράφεται στις πρώτες βενετσιάνικες απογραφές της πόλης, στις αρχές του 18ου αιώνα, και συνεχίζει να την επηρεάζει στις αρχές του 21ου αιώνα.

Η οικογένεια φαίνεται να κάνει την παρουσία της στην Πρέβεζα στις αρχές της δεύτερης, ογδοντάχρονης, Βενετοκρατίας (1718-1797), με τον Thano Renzo να είναι από τα πρώτα μέλη της οικογένειας που εγκαθίστανται στην πόλη, καθώς συμπεριλαμβάνεται στη βενετική απογραφή του 1737, ως αρχηγός οικογένειας 9 ατόμων και κατοικών για 15 χρόνια στην Πρέβεζα.Χριστίνα Ε. Παπακώστα, Το αρχείο των βενετών προβλεπτών της Πρέβεζας. Διοίκηση και οργάνωση της πόλης τον 18ο αιώνα, Πρέβεζα 2014, σελ. 231-247. Τα ονόματα Janni, Christo, Spiro, Costa, Dimo, Anastasio, Allesio, Attanasio, Γιώργος, Νικολός και Πάνος Ρέντζος εμφανίζονται στα σωζόμενα έγγραφα της περιόδου αυτής. Η οικογένεια Renzo δεν συγκαταλέγεται στους εκπατρισθέντες, το 1701, Πρεβεζάνους, στους οποίους παραχωρήθηκαν γαίες προς εκμετάλλευση στο Καλλιγόνι της Λευκάδας, όταν οι Βενετοί παρέδωσαν την Πρέβεζα στους Τούρκους Οθωμανούς. Αυτό, ίσως, επιβεβαιώνει την εγκατάσταση της οικογένειας στην Πρέβεζα στα πρώτα χρόνια της δεύτερης βενετοκρατίας, και πιο συγκεκριμένα περί το 1720.Νίκος Δ. Καράμπελας, Το Ημερολόγιο (1893-1912) του Ιωάννη Μ. Ρέντζου. Άγνωστες ιστορικές μαρτυρίες, παράλληλες εμπορικές αναγνώσεις, Παρουσίαση του Ημερολογίου στην Πρέβεζα στις 9 Αυγούστου 2013. Χριστίνα Ε. Παπακώστα, Το αρχείο των βενετών προβλεπτών της Πρέβεζας. Διοίκηση και οργάνωση της πόλης τον 18ο αιώνα, Πρέβεζα 2014, σελ. 5-12. 

 Βιβλιογραφικές παραπομπές 

Κατηγορία:Πρόκριτοι
Κατηγορία:Δήμαρχοι Πρέβεζας
Κατηγορία:Έμποροι